
ELŐZETES HATÁSVIZSGÁLAT
Budapest Főváros Önkormányzata Közgyűlésének a fővárosi lakásrezsi-támogatásról szóló 30/2020. (VI. 5.) önkormányzati rendeletének módosításához 
I. Társadalmi, gazdasági, költségvetési hatások
A Fővárosi Lakásrezsi Támogatási rendszer keretei között működő díjtámogatásra való jogosultságot a szabályozás részben az öregségi nyugdíj (illetve egyéb nyugdíjszerű ellátások) folyósított összegéhez köti. Az öregségi nyugdíj évenkénti, a fogyasztói árindexre tekintettel megállapított mértékű emelése emiatt indokolja a jogosultsági határok emelését is – ennek hiányában a támogatásra jogosultak köre automatikusan szűkülne. A módosítás elsődleges társadalmi hatása tehát, hogy nem szűkül azoknak a budapestieknek a köre, akik számára a Fővárosi Önkormányzat – a Hálózat Alapítvány közreműködésével – a szabályozás alapján támogatást tud biztosítani a lakásfenntartási kiadásaik megfizetéséhez, az energiaszegénység, illetve a hátralékosság elkerüléséhez. A jogosultsági összeghatárok indexálásának a költségvetési hatása ehhez hasonlóan alapvetően az, hogy ezáltal elkerülhető támogatásra fordított kiadások automatikus csökkenése. 
A módosítás ezen kívül egy új támogatási formát vezet be, amely a Budapest Zöld Panel programban részt vevő társasházak alacsony jövedelmű lakói számára biztosít támogatást annak érdekében, hogy a programban való részvétel ne jelentsen aránytalan terhet a számukra. A Budapest Zöld Panel program elsődleges célja nem szociálpolitikai jellegű, hanem a lehető legnagyobb energiamegtakarítás és széndioxid-kibocsátás csökkenés elérése az iparosított technológiával épült budapesti lakóházak energiahatékonyságának javításának ösztönzésén és támogatásán keresztül (ami a lakásfenntartási kiadások hosszútávú csökkentésén keresztül természetesen hozzájárul az energiaszegénység kockázatának a csökkenéséhez is). Egy szociálpolitikai (elosztási) szempontból formálisan semleges programban azonban a magasabb jövedelmű, illetve több megtakarítással rendelkező háztartások rendszerszerűen nagyobb eséllyel férnek hozzá az energiahatékonysági korszerűsítést ösztönző önkormányzati forrásokhoz (ami a lakásfenntartási kiadások csökkentése mellett a lakás, illetve a lakástulajdonos vagyonának az értékét is növeli). 
Az alacsonyabb jövedelmű, illetve a jövedelmük aránylag jelentős részét jelenleg is a lakásfenntartási kiadásaikra fordító háztartások önerő-vállalási képessége korlátozott, ami értelemszerűen ellehetetlenítheti a támogatási programba való részvételüket, és ezáltal általában az adott társasház részvételét is. A programban való részvételnek akadálya lehet, ha a társasház tulajdonostársai között vannak, akiknek a rendes gazdálkodás körét meghaladó – a társasház által felvett hitelhez kapcsolódó – kiadások meghaladják a fizetőképességüket. A vissza nem térítendő támogatáshoz való hozzáférés egyenlőtlenségének az enyhítése, illetve az eladósodás kockázatának a csökkentése érdekében indokolt egy olyan kiegészítő támogatási rendszer működtetése, amely kifejezetten az alacsonyabb jövedelmű társtulajdonosoknak segít a lakhatáshoz kapcsolódó – a programban való részvétel miatt átmenetileg megnövekedett – havi kiadások megfizetésében. Az elérni kívánt társadalmi hatás tehát azon budapesti háztartások, illetve társasházak számának a növelése amelyek részt tudnak venni a programban, továbbá a Budapesti Zöld Panelhez biztosított költségvetési források célzásának (elosztási hatásainak) a javítása, méltányosabbá tétele. A Budapest Zöld Panel kiegészítő támogatás folyósítására –  magának a Budapest Zöld Panel programnak a tervezett ütemezése alapján – legkorábban 2027 elején kerül majd sor, a támogatási lehetőségről azonban már jóval ezt megelőzően tájékozódniuk kell tudniuk az érintett társasházak lakóinak. 
II. Környezeti és egészségi következmények
A lakásfenntartási problémák, illetve az energiaszegénység hátrányos népegészségügyi következményeire tekintettel a módosítás a jogosultsági összeghatárok indexálásával hozzájárul a támogatási rendszer pozitív közvetett egészségügyi hatásainak a fenntartásához. Környezeti szempontból a Budapest Zöld Panel programhoz kapcsolódó kiegészítő támogatás pozitív következményeit érdemes kiemelni, amennyiben az bővíti a lakóházak –a klímacélok teljesítése szempontjából kulcsfontosságú – energetikai korszerűsítését elősegítő programhoz való hozzáférést.
III. Adminisztratív terhek alakulása
A rendelet módosítása nem jár az adminisztrációs teher növekedésével a Fővárosi Önkormányzat, illetve a Főpolgármesteri Hivatal esetében Az új támogatási formával együtt járó adminisztrációs feladatokat az előzetes egyeztetések alapján a támogatási rendszert működtető Hálózat Alapítvány (külön forrásigény nélkül) biztosítani tudja. 
IV. A jogszabály megalkotásának szükségessége, a jogalkotás elmaradásának várhatókövetkezménye
A jogosultsági küszöb indexálása nélkül automatikusan szűkülne azoknak a nyugdíjas budapestieknek a köre, akik jogosultak a Fővárosi Lakásrezsi Támogatás keretei között működő díjtámogatáshoz. A Budapest Zöld Panel kiegészítő támogatás bevezetése nélkül a Budapest Zöld Program, illetve az azáltal elérni kívánt energetikai korszerűsítések megvalósítását akadályozná az alacsonyabb jövedelmű, illetve a jövedelmük aránylag nagy részét jelenleg is a lakásfenntartási kiadásaikra fordító háztartások korlátozott önerő-vállalási képessége, ami értelemszerűen akadályozná a támogatási programba való részvételüket, és ezáltal általában az adott társasház részvételét is.
V. A rendelet alkalmazásához szükséges személyi, szervezeti, tárgyi és pénzügyi feltételek
A jogosultsági összeghatárok indexálásának az alkalmazása nem igényel további személyi, szervezeti vagy tárgyi feltételeket. A Budapest Zöld Panel kiegészítő támogatás bevezetéséhez szükséges személyi, szervezeti és tárgyi feltételek – az előzetes egyeztetések alapján – a támogatási rendszert működtető Hálózat Alapítványnál rendelkezésre állnak. A jogosultsági összeghatár pénzügyi szempontból alapvetően a támogatásra fordított kiadások egyébként automatikus csökkenését előzi meg. Általában a Fővárosi Lakásrezsi Támogatás működtetése pénzügyi feltételeit a 2026. évi költségvetés tervezése során szükséges biztosítani. A Budapest Zöld Panel kiegészítő támogatás folyósítására – magának a Budapest Zöld Panel programnak a tervezett ütemezése alapján – legkorábban 2027 elején kerül majd sor. 

